LALIN มั่นใจรายได้ปีนี้โต 2.4 พันลบ.หรือโต 15% ตามเป้า ฟุ้งมี Backlog 950 ลบ.
LALIN มั่นใจรายได้ปีนี้โต 2.4 พันลบ.หรือโต 15% ตามเป้า เผยมี Backlog 950 ลบ. ทยอยรับรู้รายได้ทั้งหมดปีนี้
16 พ.ค. 2559

นายไชยยันต์ ชาครกุล ประธานกรรมการบริหาร บริษัท ลลิล พร็อพเพอร์ตี้ จำกัด (มหาชน)หรือ LALIN เปิดเผยว่า บริษัทมั่นใจว่าปีนี้บริษัทจะสามารถรับรู้รายได้เป็นไปตามเป้าหมายที่ตั้งไว้เมื่อต้นปีที่ 2,400 ล้านบาท หรือเติบโต 15% จากปีก่อน หลังมียอดขายใหม่ในไตรมาสแรกของปีนี้กว่า 1,000 ล้านบาท ส่งผลให้มียอดขายรอรับรู้รายได้ในมือ (Backlog) อยู่ที่ประมาณ 950 ล้านบาท ซึ่งจะทยอยรับรู้ในปีนี้ทั้งหมด
นอกจากนี้ในช่วงไตรมาสแรก บริษัททยอยเปิดโครงการใหม่ไปแล้วทั้งสิ้น 3 โครงการ มูลค่ารวมประมาณ 1,500 ล้านบาท ซึ่งจะเริ่มรับรู้รายได้ตั้งแต่ไตรมาส 2/59 เป็นต้นไป และยังเตรียมที่จะเปิดโครงการใหม่อีก 4 โครงการในไตรมาส 2-3 ทำให้มั่นใจว่าทั้งปีนี้บริษัทจะสามารถเปิดโครงการใหม่ได้ตามเป้าหมายที่ตั้งไว้ทั้งสิ้น 8 โครงการ มูลค่ารวมกว่า 4,000 ล้านบาท เพื่อรองรับให้บริษัทมีการขยายตัวอย่างมั่นคงต่อไป
ทั้งนี้คาดผลประกอบการไตรมาสแรกปี 59 เติบโตโดดเด่นอย่างต่อเนื่อง มียอดรับรู้รายได้ที่ 582 ล้านบาท ขยายตัวจากช่วงเดียวกันของปีก่อน 63% และกำไรสุทธิแตะระดับ 103.3 ล้านบาท เติบโตจากช่วงเดียวกันของปีก่อนถึง 125%
แม้ภาพรวมทางด้านเศรษฐกิจทั้งในประเทศและต่างประเทศในช่วงต้นปีที่ผ่านมาจะฟื้นตัวได้ไม่เต็มที่นัก แต่ก็เป็นไปตามที่บริษัทได้คาดการณ์ไว้แล้วล่วงหน้า โดยบริษัทได้มีการวางแผนและดำเนินกลยุทธ์ให้สอดคล้องกับสถานการณ์ จึงทำให้บริษัทมีผลประกอบการที่ดีอย่างต่อเนื่อง โดยบริษัทยังมีความสามารถในการบริหารจัดการต้นทุนที่ดี ทั้งต้นทุนการก่อสร้าง ค่าใช้จ่ายในการขายและบริหาร ตลอดจนค่าใช้จ่ายทางด้านการเงิน ซึ่งเป็นส่วนสนับสนุนผลการกำไรให้เติบโต
ทั้งนี้ บริษัทยังคงรักษาความแข็งแกร่งทางด้านการเงินที่ดีมาอย่างยาวนานมากกว่าสิบปี โดย ณ สิ้นไตรมาส 1/59 บริษัทมีอัตราส่วนหนี้สินต่อทุน (D/E Ratio) อยู่เพียงแค่ 0.70 เท่า ต่ำกว่าอุตสาหกรรมซึ่งมีค่าเฉลี่ยอยู่ที่เกือบ 1.5 เท่า ตัวเลขดังกล่าวสะท้อนถึงศักยภาพในการขยายธุรกิจได้อีกมากโดยไม่มีปัญหาของแหล่งเงินทุน รวมถึงความสามารถทางด้านการจ่ายเงินปันผลที่แข็งแกร่งของบริษัท